Zagreb, 23. listopada 2020.g.

**Z A P I S N I K**

sa **103. sjednice** Povjerenstva za odlučivanje o sukobu interesa održane dana 23. listopada 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 102. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red s tim da bi toč. 8. dnevnog reda postala toč. 4. dnevnog reda.

Članica Povjerenstva Tončica Božić predlaže da se dnevni red dopuni s toč. 16. Davanje mišljenja u predmetu M-111/20 na zahtjev Petra Dombaja, općinskog načelnika Općine Drnje.

Članica Povjerenstva Aleksandra Jozić-Ileković predlaže da se dnevni red dopuni s toč. 17. Davanje mišljenja u predmetu M-110/20 na zahtjev Roberta Francema, zamjenika gradonačelnika Grada Đakova.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-210/15, dužnosnik IVAN KLEŠIĆ, glavni državni revizor, i**znosi predmet i navodi da je Povjerenstvo donijelo Odluku kojom je utvrdilo, pod toč. I. izreke, da je dužnosnik propustom da opravda utvrđeni nesklad između prijavljene imovine u podnesenom Izvješću o imovinskom stanju od 6. svibnja 2011.g. i stanja imovine koja proizlazi iz pribavljenih podataka od nadležnih državnih tijela, u dijelu koji se odnosi na nekretnine počinio povredu članka 27. ZSSI-a, u vezi s člankom 8. i 9. ZSSI-a. Pod toč. II izreke da je propustom prijavljivanja bitne promjene na imovini istekom godine u kojoj je promjena nastala, a povodom stjecanja nekretnine upisane u zk. uložak br. …… k.o. Pokupska Blatnica u 2013.g., počinio povredu članka 10. ZSSI-a, u vezi s člankom 8. i 9. ZSSI-a, pod toč. III. izreke da je propustom da opravda utvrđeni nesklad izmeđuprijavljene imovineu podnesenom Izvješću o imovinskom stanju dužnosnika od 22. srpnja 2015.g. i 27. siječnja 2016.g., u odnosu na nekretninu – stan u Zagrebu, površine 82,96 m2, upisan u zk. uložak br. …….. k.o. Grad Zagreb i pribavljenih podataka od Zemljišnoknjižnog odjela Općinskog građanskog suda u Zagrebu, počinio povredu članka 27. ZSSI-a, u vezi s člankom 8. i 9. ZSSI-a te mu je pod toč. IV. Izreke za utvrđene povrede izrečena sankcija u iznosu od 10.000,00 kn.

Dužnosnik je protiv navedene Odluke pokrenuo upravni spor te je Upravni sud donio presudu kojom je poništio točku III. Odluke te točku IV. kojom je određena sankcija. Na navedenu presudu obje stranke u sporu su podnijele žalbe, povodom kojih je Visoki Upravni sud Republike Hrvatske donio presudu kojom je presuđeno da se žalbe odbijaju i potvrđuje presuda Upravnog suda u Rijeci. Slijedom gore navedenog te upute Upravnog suda u Rijeci Povjerenstvo u ponovljenom postupku treba izreći novu sankciju za utvrđene povrede.

Izvjestiteljica predlaže da se donese odluka da se za povrede ZSSI-a, opisane pod točkama I. i II. izreke Odluke Povjerenstva, broj: 711-I-1930-P-210-15/17-04-11 od 25. svibnja 2017.g., dužnosniku izrekne sankcija obustave isplate dijela neto mjesečne plaće u ukupnom iznosu od 6.000,00 kn, plativo u 6 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-99/20, dužnosnica MARINA BUDIMIR, gradonačelnica Grada Iloka,** iznosi predmet i navodi da je Povjerenstvo pokrenulo postupak protiv dužnosnice zbog moguće povrede članka 2 stavka 2. podstavka 2. ZSSI-a, koja proizlazi iz okolnosti da je dužnosnica sudjelovala u postupku donošenja Odluke o odabiru najpovoljnije ponude za popravak pješačkih staza u Gradu Iloku od 16. lipnja 2019.g., kojom je za izvođača radova izabran zidarski obrt u kojem je zaposlen bračni drug dužnosnice kao i da je sudjelovala u potpisivanju Ugovora s navedenim izvođačem radova dana 26. lipnja 2019.g.

Na Odluku o pokretanju postupka dužnosnica je dostavila pisano očitovanje.

Izvjestiteljica iznosi u bitnom očitovanje dužnosnice i sve relevantne podatke utvrđene u postupku.

Izvjestiteljica predlaže da se donese odlukakojom se utvrđujeda se sudjelovanjem u postupku donošenja Odluke o odabiru najpovoljnije ponude za popravak pješačkih staza u Gradu Iloku od 16. lipnja 2019.g., kojom je za izvođača radova izabran zidarski obrt u kojem je zaposlen bračni drug dužnosnice kao i potpisivanjem Ugovora s navedenim izvođačem radova dana 26. lipnja 2019.g., dužnosnica nalazila u situaciji sukoba interesa iz članka 2. stavka 2. podstavka 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-74/19, dužnosnik MARKO VEŠLIGAJ, gradonačelnik Grada Pregrade, dužnosnica GORDANA KRIŽANEC RUŽIĆ, zamjenica gradonačelnika Grada Pregrade, dužnosnik ZVONKO ŠKREBLIN, općinski načelnik Općine Desinić, dužnosnik SREĆKO ŠLOGAR, zamjenik općinskog načelnika Općine Desinić i dužnosnica TANJA TOPIĆ, zamjenica općinskog načelnika Općine Hum na Sutli**, iznosi predmet i navodi da jePovjerenstvo pokrenulo postupak protiv navedenih dužnosnika zbog moguće povrede članka 15. stavka 2. odnosno imenovanja članova nadzornih odbora Humplin d.o.o. bez prethodnih prijedloga općinskog odnosno gradskog vijeća. Postupak nije pokrenut protiv Srećka Šlogara, zamjenika općinskog načelnika Općine Desinić.

Dužnosnici su se na navedenu odluku očitovali.

Izvjestitelj iznosi očitovanja dužnosnika.

Izvjestitelj predlaže da se donese odluka kojom se utvrđuje da su dužnosnica Tanja Topić, dužnosnik Zvonko Škreblin, dužnosnik Marko Vešligaj te dužnosnica Gordana Križanec Ružić, počinili povredu članka 15. stavka 2. ZSSI-a.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da se donese odluka kojom će se utvrditi da nije došlo do povrede ZSSI-a. Naime, ovdje se radi o zakonima koji nisu međusobno u skladu. Zakon o lokalnoj i područnoj (regionalnoj) samoupravi, po kojem dužnosnici imaju pravo na imenovanje, kasniji je zakon od ZSSI-a, a po načelu da kasniji zakon derogira raniji, smatra da nije došlo do povrede.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **P-133/20, dužnosnik ANDRIJA MIKULIĆ, glavni državni inspektor,** iznosi predmet i navodi da je protiv dužnosnika podnesena prijava u kojoj se u bitnom navodi da je djelovanje glavnog državnog inspektora Andrije Mikulića protivno propisima ZSSI-a jer unatoč argumentima o nadležnosti DIRH-a, povodom gradnje zida na javnom putu, on ne prihvaća dokaze glede nezakonitog djelovanja u DIRH-u, te prebacuje svu nadležnost na Ministarstvo graditeljstva i prostornoga uređenja. Podnositelj smatra da time djeluje neodgovorno i pristrano, degradirajući dostojanstvo povjerene mu dužnosti glavnog državnog inspektora u DIRH-u, te povjerenje građana.

Izvjestiteljica navodi da podnositelj prijave ne navodi okolnosti iz kojih bi proizlazio bilo kakav privatni interes dužnosnika Andrije Mikulića niti se navode okolnosti koje bi povezivale dužnosnika, bilo s podnositeljem prijave, bilo s osobama koje su u ime Općine Primošten ili trgovačkog društva Bucavac d.o.o. postupale pri izgradnji predmetnog zida.

Izvjestiteljica predlaže da se donese odluka o nepokretanju postupka s obzirom da navodi iz zaprimljene prijave vezano za okolnost postupanja dužnosnika povodom izgrađenog zida od strane Općine Primošten na javnom putu koji prijaviteljima onemogućava prilaz vlastitoj nekretnini, ne upućuju na moguću povredu odredbi ZSSI-a počinjenu od prijavljenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Predsjednica Povjerenstva kao izvjestiteljica u predmetu **P-428/17, dužnosnik GRGA DRAGIČEVIĆ, općinski načelnik Općine Sunja,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 8. i 9. ZSSI-a, koja proizlazi iz utvrđenog nesklada podataka prijavljenih u izvješću o imovinskom stanju dužnosnika, podnesenom 7. srpnja 2017.g., povodom ponovnog izbora na istu dužnost i stanja imovine kako proizlazi iz podataka pribavljenih od nadležnih tijela, i to u dijelu podataka o prihodima bračnog druga dužnosnika. Na istoj sjednici donesena je i odluka o nepokretanju postupka protiv dužnosnika povodom odabira trgovačkog društva Instal prom d.o.o., kao izvođača radova na izgradnji vodoopskrbne mreže dijelova naselja Sunja i Vedro Polje, s obzirom da iz prikupljenih podataka i dokumentacije nije proizlazilo da je postupanjem dužnosnika došlo do moguće povrede odredbi ZSSI-a.

Dužnosnik se na navedenu odluku nije očitovao.

Izvjestiteljica iznosi sve relevantne podatke utvrđene u postupku.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a zbog utvrđenog nesklada i to u odnosu na podatke o prihodima bračnog druga dužnosnika stečene iznajmljivanjem te da mu se za utvrđenu povredu izrekne sankcija u iznosu od 3.000,00 kn, plativa u 6 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-108/19, dužnosnik MARTIN BARIČEVIĆ, općinski načelnik Općine Jasenice,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 18. stavka 1. ZSSI-a, koja proizlazi iz propusta dužnosnika da pravodobno obavijesti Povjerenstvo o poslovnom odnosu između Općine Jasenice i obrta Bonaca, obrt za ugostiteljstvo, u vlasništvu dužnosnikova sina, koji je nastao izdavanjem koncesijskog odobrenja od 4. ožujka 2019.g. na temelju kojeg je navedeni obrt stekao pravo obavljanja djelatnosti ugostiteljstva i trgovine na mikrolokaciji Maslenica – Nova plaža do 31. prosinca 2023.g.

Dužnosnik je zaprimio navedenu odluku te se po pozivu Povjerenstva očitovao.

Izvjestitelj iznosi očitovanje dužnosnika.

Izvjestitelj predlaže da se postupak obustavi s obzirom da iz zaprimljenog očitovanja i dokumentacije proizlazi da Bonaca, obrt za ugostiteljstvo, u vlasništvu dužnosnikova sina, koji je temeljem odluke Vijeća za koncesijska odobrenja Općine Jasenice stekao pravo obavljanja djelatnosti ugostiteljstva i trgovine na mikrolokaciji Maslenica – Nova plaža do 31. prosinca 2023.g., nije započeo s obavljanjem djelatnosti po istom odobrenju, slijedom čega nije nastao poslovni odnos Općine Jasenice s tim obrtom.

Otvara se rasprava.

Članica Povjerenstva Tatijana Vučetić iznosi protuprijedlog da se donese odluka kojom se utvrđuje da je dužnosnik povrijedio čl. 18. st. 1. ZSSI-a jer nije pravodobno obavijestio Povjerenstvo, prije koncesijskog odobrenja te da mu se za utvrđenu povredu izrekne sankcija opomene. Smatra da predmet ne treba uputiti državnom odvjetništvu na nadležno postupanje budući da do poslovnog odnosa nije došlo.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-134/19, dužnosnik IVAN SLAVIĆ, općinski načelnik Općine Sućuraj,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 7. točke d. ZSSI-a, koja se odnosi na istovremeno primanje plaću i dodatnih naknada za poslove obnašanja javne dužnosti.

Dužnosnik se na navedenu odluku o pokretanju postupka očitovao.

Izvjestitelj iznosi sve relevantne podatke pribavljene u postupku.

Izvjestitelj predlaže da se doneseodluka kojom se utvrđuje da je dužnosnik počinio povredu članka 7. točke d. ZSSI-a, jer je uz plaću za obnašanje navedene dužnosti primao dodatne naknade za poslove obnašanja javne dužnosti općinskog načelnika, i to dar za djecu i božićnicu te da mu se za utvrđenu povredu izrekne sankcija u ukupnom iznosu od 3.000,00 kn, koja će se izvršit u 6 obroka.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da se dužnosniku za utvrđenu povredu izrekne sankcija u ukupnom iznosu od 2.000,00 kn, koja će se izvršit u 4 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-187/20, dužnosnik KARLO STARČEVIĆ, gradonačelnik Grada Gospića,** iznosi predmet i navodi da je Povjerenstvo donijelo Odluku kojom je utvrđeno kako je istovremenim obnašanjem dužnosti gradonačelnika Grada Gospića te obavljanjem funkcije direktora u trgovačkom društvu Ličanka – Proizvodnja pića d.o.o. iz Donjeg Pazarišta i funkcije prokurista trgovačkog društva Pivovara Ličanka d.o.o. iz Zagreba, u razdoblju od stupanja na dužnost 12. lipnja 2017. do dana donošenja navedene Odluke, dužnosnik počinio povrede članka 14. stavka 1. ZSSI-a. Odlukom je također utvrđeno kako je propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva Ličanka – Proizvodnja pića d.o.o. i trgovačkog društva Pivovara Ličanka d.o.o. na povjerenika, u razdoblju od stupanja na dužnost 12. lipnja 2017. do dana donošenja navedene Odluke, dužnosnik počinio povrede članka 16. stavka 1. ZSSI-a. Za utvrđene povrede dužnosniku je izrečena sankcija u iznosu od 5.000,00 kn te je dužnosniku naloženo da u roku od 60 dana od dana primitka Odluke razriješi navedenu situaciju povrede odredbe ZSSI-jer će u protivnom Povjerenstvo protiv dužnosnika pokrenuti novi postupak sukoba interesa.

Povjerenstvo je izvršilo provjeru okolnosti navedenih u nalogu upućenom dužnosniku te je utvrđeno da dužnosnik nije razriješio sporne situacije povrede odredbi ZSSI-a.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a i članka 16. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

**Utvrđuje se da je sjednici pristupio dužnosnik Ante Kovač.**

Članica Povjerenstva Aleksandra Jozić-Ileković kao izvjestiteljica u predmetu **P-332/18, dužnosnik ANTE KOVAČ, općinski načelnik Općine Plitvička Jezera,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 15. stavka 2. ZSSI-a, koja proizlazi iz okolnosti što je dana 25. siječnja 2018.g kao Skupština trgovačkog društva Vodovod Korenica d.o.o. donio odluku o imenovanju članova Nadzornog odbora, a 24. siječnja 2019.g. odluku o imenovanju člana Uprave-Direktora tog trgovačkog društva, bez prijedloga Općinskog vijeća Općine Plitvička Jezera kao i što je dana 8. kolovoza 2017.g., kao Skupština trgovačkog društva Komunalac d.o.o., donio odluku o imenovanju članova Nadzornog odbora, dana 24. studenog 2017.g. odluku o imenovanju člana Uprave-Direktora i dana 30. srpnja 2018.g. člana Uprave-Direktora tog trgovačkog društva bez prijedloga Općinskog vijeća Općine Plitvička Jezera.

Dužnosnik je u zakonom propisanom roku dostavio pisano očitovanje.

Izvjestiteljica iznosi očitovanje dužnosnika.

Predsjednica daje riječ dužnosniku koji tom prilikom u bitnome ponavlja navode iz očitovanja još jednom navodeći kako je odluka za imenovanje Nadzornog odbora društva Komunalac pripremljena za podnošenje Općinskom vijeću, no da prema uputi Jedinstvenog upravnog odjela nije iznesena pred vijeće već je on imenovan Skupštinom društva, a onda je on imenovao Nadzorni odbor koji je dogovor koalicijske većine. Nadalje navodi i kako je stoga u Nadzornom odboru Komunalca SDP i nezavisna lista STOP, dok je u Nadzornom odboru Vodovoda Korenica SDSS i nezavisna lista STOP. Dužnosnik navodi kako neke stvari vezano uz imenovanja i predlaganje od strane Općinskog vijeća upućuju na pravni problem jer načelniku direktora odobrava netko drugi, dok je sam načelnik potom odgovoran za rad tog direktora.

Izvjestiteljica predlaže da se donese odluka, a kako je predlagala i prilikom pokretanja postupka, kojom se utvrđuje da dužnosnik nje povrijedio odredbe ZSSI-a jer postoji nesklad više zakona i to Zakona o trgovačkim društvima, Zakona o lokalno i područnoj (regionalnoj) samoupravi i Zakona o sprječavanju sukoba interesa. Naime, čl. 48 Zakona o lokalnoj i područnoj (regionalnoj) samoupravi propisano je i dana je ovlast općinskim načelnicima, gradonačelnicima i županima da imenuju i razrješuju predstavnike jedinica u tijelima javnih ustanova i trgovačkih društava. S obzirom da je Zakon o lokalno i područnoj (regionalnoj) samoupravi kasniji zakon od Zakona o sprječavanju sukoba interesa, po načelu da kasniji zakon derogira raniji smatra da nije došlo do povrede ZSSI-a.

Otvara se rasprava.

Član Povjerenstva Davorin Ivanjek iznosi protuprijedlog da se donese odluka kojom se utvrđuje da je dužnosnik povrijedio čl. 15. ZSSI-a jer se ne radi o neskladu zakona u odnosu na imenovanje već o tome da prije imenovanja mora ići prijedlog.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Utvrđuje se da je sjednicu napustio dužnosnik Ante Kovač.**

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-327/19, dužnosnik JOZE VRANJEŠ, zamjenik gradonačelnika Grada Makarske i dužnosnik JOŠKO ROŠČIĆ, općinski načelnik Općine Baška Voda,** iznosi predmet i navodi da je protiv dužnosnika podnesena prijava u kojoj se navodi da se dužnosnik Joze Vranješ, zamjenik gradonačelnika Grada Makarske, prema saznanjima iz medija, javio na natječaj objavljen na Zavodu za zapošljavanje za zaposlenje na radno mjesto rukovoditelja tehničkog sektora Vodovod d. o. o. Makarska koji je bio otvoren od 2.9.2019. do 10.9.2019. Podnositelj prijave navodi da je Vodovod d.o.o. Makarska društvo u vlasništvu Grada Makarske, Općine Brela, Baška Voda, Tučepi, Podgora i Gradac. Također se navodi da je Joze Vranješ, osim što je zamjenik gradonačelnika Grada Makarske, ujedno i predsjednik Nadzornog odbora društva Vodovod d.o.o. Makarska, a da je Joško Roščić, zamjenik predsjednika Nadzornog odbora društva ujedno i punac Joze Vranješa (Joze Vranješ je suprug ……………………, kćeri Joška Roščića i aktualne saborske zastupnice HDZ-a u trenutku zapošljavanja Joze Vranješa u Vodovodu Makarska). Podnositelj prijave moli Povjerenstvo da utvrdi je li prijavom na natječaj Joze Vranješa na mjesto rukovoditelja tehničkog sektora Vodovoda d.o.o. Makarska došlo do povrede ZSSI-a, odnosno hoće li do povrede načela i sukoba interesa doći njegovim eventualnim izborom na navedeno radno mjesto.

Izvjestiteljica iznosi sve relevantne podatke utvrđene u postupku.

Izvjestiteljica predlaže da se donese odlukao pokretanju postupka protiv dužnosnika Joze Vranješa, zamjenika gradonačelnika Grada Makarske, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva Vodovod d.o.o. od 22. ožujka 2018. do 2. prosinca 2019., odnosno predsjednika Nadzornog odbora od 17. travnja 2018. do 2. prosinca 2019 te zbog moguće povrede članka 2. stavka 2. alineje 2. ZSSI-a, koja proizlazi iz zapošljavanja na radnom mjestu Rukovoditelja tehničkog sektora u trgovačkom društvu Vodovod d.o.o. koje se, uz ostalo, financira i iz proračuna Grada Makarske, kao i zbog toga što je kao član/predsjednik Nadzornog odbora tog trgovačkog društva bio neposredno nadređen direktoru koji ga je i zaposlio na navedenom radnom mjestu, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Također da se donese odluka o pokretanju postupka protiv dužnosnika Joška Roščića, općinskog načelnika Općine Baška Voda, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana i zamjenika predsjednika Nadzornog odbora trgovačkog društva Vodovod d.o.o. od 24. svibnja 2013. te zbog moguće povrede članka 2. stavka 2. alineje 2. ZSSI-a, koja proizlazi iz okolnosti što je na Skupštini trgovačkog društva Vodovod d.o.o., 22. ožujka 2018., sudjelovao u postupku glasovanja prilikom odabira Joze Vranješa za člana i predsjednika Nadzornog odbora trgovačkog društva Vodovod d.o.o., a koji je suprug njegove kćeri; te na kojoj je sjednici sudjelovao u postupku glasovanja prilikom odabira samoga sebe za člana Nadzornog odbora istog trgovačkog društva, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Predlaže da se protiv dužnosnika Joška Roščića pokrene postupak i zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik u svojstvu člana Skupštine trgovačkog društva Vodovod d.o.o. sudjelovao u odlučivanju na sjednici Predstavnika Skupštine društva 22. ožujka 2018. o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joška Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora istog društva, bez prijedloga Općinskog vijeća Općine Baška Voda.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **P-147/19, dužnosnik BOŽIDAR NOVOSELEC, općinski načelnik Općine Sračinec,** iznosi predmet i navodi da je protiv dužnosnika podnesena prijava u kojoj se u bitnome navodi da dužnosnik prima plaću koja je nezakonito utvrđena s obzirom da je Odlukom o osnovici i koeficijentu za obračun plaće općinskog načelnika Općine Sračinec propisano da se za obračun plaće općinskog načelnika primjenjuje osnovica za obračun plaće državnih službenika i namještenika, iako se na dužnosnike ne primjenjuje kolektivni ugovor za državne službenike. U prijavi se nadalje navodi da je temeljem natječaja koji je proveden u travnju 2016.g. sklopljen ugovor o zakupu između Općine Sračinec i obrta „Majstori“ u vlasništvu dužnosnikove snahe te podnositelj prijave smatra da je dužnosnik povodom sklapanja navedenog ugovora bio u sukobu interesa. Podnositelj prijave također navodi da je otac dužnosnikove snahe za potrebe Općine Sračinec izradio spomenik – povijesni prikaz požara iz 1776.g. te da je odvjetnik s kojim Općina Sračinec ima sklopljen ugovor o pružanju pravne pomoći dobio navedeni posao bez prethodnog provođenja natječaja.

Izvjestiteljica iznosi sve relevantne podatke utvrđene u postupku.

Izvjestiteljica navodi da su okolnosti iz prijave vezano uz natječaj koji je proveden u travnju 2016.g. i sklopljen ugovor o zakupu između Općine Sračinec i obrta „Majstori“ u vlasništvu dužnosnikove snahe već razmatrani u Povjerenstvu u drugom predmetu.

Izvjestiteljica predlaže da se donese odluka o nepokretanju postupka povodom navodnih nezakonitosti u propisivanju načina izračuna plaće općinskog načelnika Općine Sračinec, zatim povodom odabira oca supruge dužnosnikovog sina, kao autora spomenika – povijesnog prikaza požara 1776.g. čiji naručitelj je bila Općina Sračinec te povodom sklapanja ugovora o pružanju odvjetničkih usluga između Općine Sračinec i Odvjetničkog ureda Domagoj Krpina s obzirom da okolnosti koje se navode u podnesenoj prijavi ne upućuju na moguću povredu odredbi ZSSI-a počinjenu od strane navedenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-160/19, dužnosnica DANIJELA LONAČAR, zamjenica općinskog načelnika Općine Kumrovec,** iznosi predmet i navodi da je u Povjerenstvu provedena administrativna provjera izvješća o imovinskom stanju dužnosnice te je utvrđeno da je dužnosnica uz primanjevolonterske naknade za obnašanje navedene dužnosti primala i naknadu za prisustvovanje i sudjelovanje na sjednicama Općinskog vijeća Općine Kumrovec.

Izvjestiteljica iznosi sve relevantne podatke utvrđene u postupku.

Izvjestiteljica predlaže da se pokrene postupak zbog moguće povrede članka 7. točke d) ZSSI-a, koja proizlazi iz istovremenog primanja volonterske naknade za obnašanje navedene dužnosti i primitaka naknada za prisustvovanje i sudjelovanje na sjednicama Općinskog vijeća Općine Kumrovec, što predstavlja primanje dodatnih naknada za poslove obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **M-106/20, na zahtjev dužnosnika GRGE DRAGIČEVIĆA, općinskog načelnika Općine Sunja,** iznosi predmet i navodi da je dužnosnik podnio zahtjev za mišljenjem u kojem navodi da je Općina Sunja osnivač trgovačkog društva Komunalac Sunja d.o.o., koji je u zakupu poslovnog prostora kod pravne osobe registrirane kod Trgovačkog suda u Zagrebu i za koji plaća zakup temeljem Ugovora o zakupu poslovnog prostora. Budući da se pravna osoba u nekoliko navrata očitovala kako nema daljnjeg interesa produživati ugovor o zakupu, iskazali su interes za prodaju poslovnog prostora, za kojeg Općina Sunja nema predviđenih sredstava niti je u mogućnosti isti kupiti s obzirom na cijenu procjenjenu od stalnog sudskog vještaka i financijsko stanje. Budući da se u Sunji, točnije u Vedrom Polju, nalazi prostor koji bi odgovarao potrebama Komunalca Sunja d.o.o., za koji bi zakup bio povoljniji nekoliko puta od dosadašnjeg, a u vlasništvu je obitelji dužnosnika (supruge općinskog načelnika), dužnosnik traži mišljenje dolazi li do sukoba interesa ukoliko trgovačko društvo Komunalac Sunja d.o.o. u 100%-tnom vlasništvu Općine Sunja sklopi ugovor o zakupu sa suprugom općinskog načelnika.

Izvjestiteljica predlaže da se donese mišljenje da stupanje u poslovni odnos, na temelju ugovora o zakupu poslovnog prostora, između trgovačkog društva Komunalac Sunja d.o.o., čiji jedini osnivač je Općina Sunja i bračnog druga dužnosnika Grge Dragičevića, samo po sebi ne predstavlja povredu odredbi ZSSI-a. Sukob interesa dužnosnika mogao bi nastati u situaciji u kojoj bi dužnosnik, kao predstavnik Općine Sunja u Skupštini trgovačkog društva Komunalac Sunja d.o.o, donosio odluke iz nadležnosti Skupštine koje se odnose na radni i materijalni status sadašnjeg i eventualnog budućeg direktora tog trgovačkog društva, s obzirom da okolnost postojanja poslovnog odnosa zakupa poslovnog prostora može utjecati na nepristranost dužnosnika u obavljanju njegove dužnosti. U takvim situacijama dužnosnik bi se, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja svojih privatnih interesa, trebao izuzeti te na postupanje kao predstavnika Skupštine ovlastiti svoga zamjenika. U cilju poštivanja načela djelovanja ZSSI-a propisanim člankom 5. ZSSI-a, upućuje se dužnosnik da odluku o ovlaštenju zamjenika kao i razloge davanja ovlaštenja objavi na internetskoj stranici Općine Sunja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Predsjednica Povjerenstva kao izvjestiteljica u predmetu **M-107/20, na zahtjev dužnosnika ŠANDORA ŠIPOŠA, zamjenika općinskog načelnika Općine Draž,** iznosi predmet i navodi da je dužnosnik podnio zahtjev za mišljenjem u kojem navodi da bi se u Općini Draž trebao provoditi projekt širenje socijalne mreže – uključivanje starijih osoba u društvo. Na mjesto koordinatora projekta namjerava se javiti njegova kćer te dužnosnik od Povjerenstva traži mišljenje bi li se povodom navedenog našao u situaciji sukoba interesa.

Izvjestiteljica predlaže da se donese mišljenje da kćer dužnosnika može sudjelovati u natječaju za zapošljavanje na radnom mjestu koordinatora projekta Širenje socijalne mreže u socijalnoj zajednici – faza 1 „Omogućimo socijalnu uključenost starijih osoba u Općini Draž – briga za kvalitetan život osoba starije životne dobi“ čiji nositelj je Općina Draž, a provoditelj je Demokratska zajednica Mađara Hrvatske udruga Batina. Ukazuje se dužnosniku da se u cilju zaštite vlastite vjerodostojnosti te očuvanja povjerenja građana u tijela javne vlasti, izuzme od svakog, pa i posrednog oblika sudjelovanja u provođenju natječaja te da deklarira općinskom načelniku i Općinskom vijeću Općine Draž okolnost da se njegova kćer prijavila na navedeni natječaj. Istu okolnost dužnosnik je dužan objaviti i na mrežnoj stranici Općine Draž.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-108/20, na zahtjev dužnosnice MARICE JANČIĆ, općinske načelnice Općine Marija Gorica,** iznosi predmet i navodi da dužnosnica od Povjerenstva, u skladu s člankom 18. stavkom 1. ZSSI-a, traži mišljenje može li Općina Marija Gorica stupiti u poslovni odnos u postupku jednostavne nabave roba i usluga s trgovačkim društvom Trgocentar Marija d.o.o. u vlasništvu njezine kćeri te s obrtom za ugostiteljstvo Ladanjski raj, u vlasništvu njenog bračnog druga. Dužnosnica navodi da se radi o poslovnom odnosu jednostavne nabave uredskog materijala - procijenjena vrijednost nabave 42.400,00 kn, sredstva za čišćenje i održavanje i ostale potrepštine - procijenjena vrijednost nabave 22.750,00 kn i robe za potrebe reprezentacije, prigodnih poklon paketa za djecu i paketa za starije i nemoćne osobe - procijenjena vrijednost 40.000,00 kn, dok je obrt Ladanjski raj mogući dobavljač hrane i pića za potrebe Općine. Dužnosnica navodi da obrt Ladanjski raj neprekidno posluje od 1973.g. te da je ugostiteljski objekt Ladanjski Raj jedini ugostiteljski objekt na području Općine Marija Gorica gdje je moguće konzumiranje hrane i pića, dok društvo Trgocentar Marija d.o.o. posluje od 1997. te da je u neposrednoj blizini objekta Općine Marija Gorica s pristupačnim cijenama i brzinom što utječe na odabir dobavljača.

Izvjestiteljica predlaže da se donese mišljenje da Općina Marija Gorica može stupiti u poslovni odnos s trgovačkim društvom Trgocentar Marija d.o.o., u vlasništvu kćeri dužnosnice, te s obrtom Ladanjski raj, obrt za ugostiteljstvo, proizvodnju povrća i pića, u vlasništvu supruga dužnosnice, ukoliko dužnosnica postupi u skladu s uputama Povjerenstva. Ukoliko se kao mogući ponuditelji roba, radova ili usluga pojavljuju trgovačko društvo Trgocentar Marija d.o.o. ili obrt Ladanjski raj, Općina Marija Gorica dužna je postupak jednostavne nabave onih roba i usluga koje u svojoj ponudi imaju trgovačko društvo Trgocentar Marija d.o.o. i obrt Ladanjski raj, bez obzira na procijenjenu vrijednost konkretne nabave, provesti sukladno pravilima postupka jednostavne nabave procijenjene vrijednosti jednake ili veće od 100.000,00 kuna do procijenjene vrijednosti do 200.000,00 kn za robu i usluge, propisanim člankom 7. Pravilnika o provođenju postupaka jednostavne nabave u Općini Marija i to uz obveznu objavu javnog poziva za dostavu ponuda. Ukoliko na poziv svoju ponudu podnese trgovačko društvo Trgocentar Marija d.o.o. ili obrt Ladanjski raj, dužnosnica je o navedenoj okolnosti dužna obavijestiti Općinsko vijeće Općine Marija Gorica te građane putem objave na službenim internetskim stranicama Općine Marija Gorica te se izuzeti od svih poslova odgovorne osobe naručitelja, pogotovo od ocjene ponuda, donošenja Odluke o odabiru najpovoljnije ponude, kao i potpisivanja Ugovora o nabavi u ime Općine Marija Gorica, a ovlast za obavljanje navedenih radnji delegirati na svog zamjenika. U slučaju izvanredne potrebe za nabavom određene robe, radova ili usluga, koja nije bila obuhvaćena prethodno provedenim postupkom javnog poziva Općina Marija Gorica za nabavu te robe, radova ili usluga ne može stupiti u poslovni odnos s trgovačkim društvom Trgocentar Marija d.o.o. niti s obrtom Ladanjski raj. Dužnosnica i Općina Marija Gorica dužni su prije stupanja u poslovni odnos s trgovačkim društvom Trgocentar Marija d.o.o. ili s obrtom Ladanjski raj dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tončica Božić kao izvjestiteljica u predmetu **M-111/20, na zahtjev dužnosnika PETRA DOMBAJA, općinskog načelnika Općine Drnje,** iznosi predmet i navodi da je dužnosnik podnio zahtjev u kojemnavodi da je temeljem članka 9. Odluke o mjerama poticaja za uređenje nekretnina na području Općine od 9. srpnja 2019. i Odluke o izmjenama i dopunama Odluke o mjerama poticaja za uređenje nekretnina na području Općine Drnje od 29. rujna 2020., kao predstavnik Općine Drnje, odnosno jedinice lokalne samouprave koja djeluje temeljem odluka predstavničkog tijela raspisao Javni natječaj za dodjelu poticaja za uređenje nekretnina na području Općine - kojim su definirane Mjere te kriteriji koje je potrebno zadovoljiti u cilju ostvarenja spomenutog poticaja. Općinsko vijeće je u tu svrhu imenovalo Povjerenstvo za dodjelu poticaja koje će razmotriti pristigle prijave u skladu s kriterijima utvrđenim navedenim Odlukama, te predložiti općinskom načelniku listu korisnika poticaja, koji će slijedom toga donijeti Odluku o dodjeli ove vrste poticaja. Među ostalim prijavama pristigle su i dvije od strane članova Općinskog vijeća Općine Drnje, točnije predsjednika, te člana vijeća.. Dužnosnik traži mišljenje dolazi li u tom slučaju do sukoba interesa, budući da su spomenuti članovi Općinskog vijeća Općine Drnje ujedno i kandidati za dodjelu poticaja.

Izvjestiteljica predlaže da se donese mišljenje da predsjednik i članovi Općinskog vijeća Općine Drnje nisu dužnosnici u smislu odredbi Zakona o sprečavanju sukoba interesa, slijedom čega se njihovo sudjelovanje na Javnom natječaju za dodjelu poticaja za uređenje nekretnina na području Općine Drnje ne može ocjenjivati u smislu moguće povrede odredaba ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-110/20, na zahtjev dužnosnika ROBERTA FRANCEMA zamjenika gradonačelnika Grada Đakova,** iznosi predmet i navodi da je dužnosnik podnio zahtjev za mišljenjem u kojem navodi da trenutno profesionalno obnaša dužnost zamjenika gradonačelnika Grada Đakova te da mu je sporazumom s bivšim poslodavcem osiguran povratak na radno mjesto profesora. Dužnosnik navodi kako je već ranije zatražio mišljenje Povjerenstva za sudjelovanjima na natječajima za mjesto profesora, no kako se navedeno mišljenje nije odnosilo na ostale natječaje u sustavu odgoja i obrazovanja pa stoga traži mišljenje može li sudjelovati na natječaju i biti imenovan ravnateljem Centra za autizam u Osijeku. Pritom, dužnosnik navodi kako je osnivač predmetnog centra Osječko-baranjska županija te da Grad Đakovo nema osnivačke veze s istim, ali da ima Ugovor o financiranju troškova Centra za autizam za boravak djece s područja Grada Đakova budući da Grad Đakovo nema ustanovu tog tipa na svom području te da vrtići u Gradu Đakovu ne zadovoljavaju uvjete za prihvat djece s poteškoćama pa je Grad u obvezi osigurati skrb djeci. Dužnosnik napominje i kako bi u slučaju da bude izabran svoju dužnost zamjenika gradonačelnika nastavio obavljati volonterski.

Izvjestiteljica predlaže da se donese mišljenje da sukladno odredbama ZSSI-a, nema zapreke da se dužnosnik prijavi na javni natječaj za ravnatelja Centra za autizam u Osijeku te da, ako bude izabran kao najbolji kandidat, isti bude imenovan za ravnatelja predmetne ustanove. Povjerenstvo ukazuje dužnosniku da se, ukoliko bude imenovan ravnateljem Centra za autizam u Osijeku, u cilju zaštite vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da je koristio dužnost zamjenika gradonačelnika Grada Đakova radi postizanja osobnog probitka, kao zamjenik gradonačelnika izuzme od svakog, pa i posrednog oblika sudjelovanja u sklapanju poslovnih odnosa Grada Đakova s Centrom za autizam kao i iz sudjelovanja u donošenju svake druge odluke iz nadležnosti Grada Đakova koja se odnosi na navedenu ustanovu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,10 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**